钦定古今图书集成/方舆汇编/职方典/第1030卷 > 《括苍最高轩记》周庄
## 钦定古今图书集成/方舆汇编/职方典/第1030卷 > 《括苍最高轩记》周庄

治平初，南昌范纯孝为剑川令，策杖得九姑山作亭，
遂为括苍游绝冠。绍圣间，衢人袁希仲暨崇宁间邑
人皆继作。厥后弦歌弗嗣，亭废不修，垂三十年。济川
姚公为县，又新之。亭负鹤岭，阴厓薄云，青壁陡绝，下
控石马，重复百里，势决奔浪，横倚县治西北隅，骧首
寥廓间，若挐紫雾欲腾去，而亭特峙其上。昔青囊氏
欲售其术，辄附会而言曰：“头角奋，异人出矣。”宣和六
年，公治多暇，坐日照堂，隐几频望，苍翠森如，遂拉僚
友，却尽榰颐，临绝顶四顾而兴叹。命诛藤蔓，徘徊旧
址，曰：“凭虚高举，冷然御风，蓬壶游也。”乃饬能吏董其
役，未几告成。栏眺白日，顶摩苍穹，皎皎飞出空际。岩
壁温秀，烟霞涨彩，不动容色，灿金碧丹雘于颓垣茨
棘之间，云山千里，松竹万家，景与目共，岂能赋者足
以诧美哉？为是游者，将抗怀远览，飘飘凌云，必有抟
扶摇九万，踵前人遐辙，随公绝尘，以遂最高之名。因
酌酒为公寿，且祝曰：“潭潭紫府，槐阴清昼，他日尚能
眷怀于兹，以慰吾人之思否？”靖康改元四月十五日
记。